Strykorkes in Odeion | Netwerk24
Strykorkes in Odeion
Deur Elretha Britz 14 September 2016 21:04
Die hoofwerk in ’n uitvoering deur die Odeion Sinfonia Sondag in Bloemfontein is Michael Haydn se Dubbel-concerto vir altviool, orrel en strykorkes in C majeur – Michael Haydn is die bekende Franz
Joseph Haydn se jonger broer.
Jan Beukes (orrel), artistieke hoof van die Odeion Skool vir Musiek (OSM), en Jeanne-Louise Moolman, die Odeion-strykkwartet se altviolis, is die soliste.
Anmari van der Westhuizen, aan wie wyle Derek Ochse die Sinfonia se dirigeerstokkie oorgegee het, sê sy het dié besonderse werk in Ochse se musiekbiblioteek gevind.
Ook op die program is Mozart se Divertimento nr. 3 in F majeur, wat hy op 16-jarige ouderdom gekomponeer het en uit drie bewegings bestaan.
Volgens Van der Westhuizen moet die gehoor die ore spits vir die stadige middelbeweging met sy pragtige melodieë.
Die Britse komponis Edward Elgar is bekend vir sy mooi romantiese klankkleure in strykermusiek wat duidelik hoorbaar is in al drie kort bewegings van sy Serenade vir strykers.
Die laaste werk op die program is Hindemith se Vyf stukke vir strykers waarin hy Barok- en Renaissance-vorme in die 20ste- eeuse styl en tonaliteit gebruik.
Die Odeion Sinfonia bestaan uit 25 strykers van wie die meeste lede studente is en ’n handjie vol gevorderde skoliere.Die uitvoering is op 18 September om 16:00 in die Odeion-teater, Kovsiekampus. Toegang is gratis.
Meer oor: Klassiek
Stellenbosch Strykers hou binnekort oudisies
Junior orkes leerskool vir jong strykers
Viool se klank smee bande